На основу члана 149. став 3. Закона о заштити потрошача („Службени гласник РСˮ, број 88/21) и члана 17. став 4. и члана 24. став 2. Закона о влади („Службени гласник РСˮ, бр. 55/05, 71/05 – исправка, 101/07, 65/08, 16/11, 68/12 – УС, 72/12, 7/14 – УС, 44/14 и 30/18 – др. закон),
Министар трговине, туризма и телекомуникација доноси
ПРАВИЛНИК
о раду тела за вансудско решавање потрошачких спорова
"Службени гласник РС", бр. 67 од 17. јуна 2022, 68 од 1. августа 2025.
Члан 1.
Овим правилником ближе се уређују услови за оснивање и рад тела за вансудско решавање потрошачких спорова (у даљем тексту: Тело), извештавање о раду, накнада за рад тела, образац захтева за упис на Листу Тела и образац предлога за покретање поступка вансудског решавања спора.
Члан 2.
Услови за оснивање Тела и упис на Листу Тела, поред услова прописаних законом, су:
1) да је лице обезбедило простор у сврху обављања поступка вансудског решавања спорова;
2) да је простор из тачке 1) овог члана технички опремљен (нпр. рачунар, интернет веза и сл.);
3) да лице није на било који начин ангажовано код удружења односно савеза удружења за заштиту потрошача или код трговца.
Члан 3.
Услови за рад Тела су да Тело:
1) спроводи поступак електронским путем, уколико је у предлогу за покретање поступка тако назначено;
2) омогућава потрошачу и трговцу да изразе свој став, доставе доказе, изјаве и мишљења стручњака и омогућава им да дају коментаре на њих, а све у року који одреди Тело;
3) обавештава министарство надлежно за послове заштите потрошача (у даљем тексту: Министарство) и потрошача о разлогу за одбацивање предлога за покретање поступка за вансудско решавање спора;
4) обавештава потрошача и трговца да у вансудском решавању потрошачког спора не морају да ангажују адвоката или правног саветника, при чему се потрошач и трговац не лишавају права на заступање;
5) обавештава потрошача и трговца да свака странка у поступку вансудског решавања потрошачког спора плаћа своје трошкове;
6) обавештава потрошача и трговца да учешће у вансудском решавању потрошачког спора не искључује могућност остваривања права на судску заштиту;
7) обавештава потрошача и трговца да споразум закључен у вансудском решавању потрошачког спора може бити различит од исхода који одредио суд у истој правној ствари;
8) обавештава потрошача и трговца о правном дејству закљученог споразума, донете препоруке или одлуке о обустави поступка;
9) потрошачу и трговцу доставља одлуку којом се поступак обуставља у писаном облику са образложењем;
10) објављује на својој интернет страници следеће информације:
(1) контакт податке, укључујући адресу седишта и адресу електронске поште;
(2) име и презиме лица која решавају потрошачке спорове и њиховом професионалном искуству;
(3) податке из акта о упису у Листу Тела;
(4) о врстама спорова за које су стручни;
(5) о правилима по којима се вансудски решавају потрошачки спорови;
(6) о условима које потрошач мора да испуни пре отпочињања вансудског решавања спора;
(7) о просечном трајању вансудског решавања потрошачког спора;
(8) о могућности потрошача да одустане од вансудског решавања потрошачког спора;
(9) о правним последицама исхода вансудског решавања потрошачког спора;
(10) о извршности одлуке у вансудском решавању потрошачког спора;
11) користи техничку подршку која се састоји од информационог система којем приступа преко интернет странице Министарства;
12) у информациони систем из тачке 11) овог члана уноси податке који су од значаја за поступак вансудског решавања потрошачког спора.
Члан 4.
Извештај о раду Тела сачињава се на основу података који се налазе у информационом систему из члана 3. тач. 11) и 12) овог правилника.
Извештај о раду Тела доставља се Министарству непосредно, преко поште или електронским путем на интернет адресу која је објављена на интернет страници Министарства.
Члан 5.* 
Накнада за рад тела, за закључен споразум, износи 8.000 динара у нето висини и исплаћује се док на одговарајућој апропријацији буџета Републике Србије за текућу годину има расположивих средстава.* 
*Службени гласник РС, број 68/2025
Члан 6.
Образац захтева за упис на Листу тела за вансудско решавање потрошачких спорова одштампан је уз овај правилник и чини његов саставни део.
Члан 7.
Образац предлога за покретање поступка вансудског решавања потрошачког спора одштампан је уз овај правилник и чини његов саставни део.
Члан 8.
Даном ступања на снагу овог правилника престаје да важи Правилник о раду тела за вансудско решавање потрошачких спорова („Службени гласник РСˮ, број 74/15).
Члан 9.
Овај правилник ступа на снагу осмог дана од дана објављивања у „Службеном гласнику Републике Србијеˮ.
Број 110-00-48/2022-11
У Београду, 6. јуна 2022. године
Министар,
Татјана Матић, с.р.
ОДРЕДБЕ КОЈЕ НИСУ УНЕТЕ У "ПРЕЧИШЋЕН ТЕКСТ" ПРАВИЛНИКА
Правилник о измени Правилника о  раду тела за вансудско решавање потрошачких спорова: „Службени гласник РС”, број 68/2025-70
Члан 2.
Накнада за поступке вансудског решавања потрошачких спорова започете до дана ступања на снагу овог правилника, који се окончају до 1. септембра 2025. године, према подацима који су унети у информациони систем у складу са чланом 3. тачка 12) Правилника о раду тела за вансудско решавање потрошачких спорова („Службени гласник РСˮ, број 67/22), биће исплаћена у складу са прописима по којима су ти поступци започети.
Члан 3.
Овај правилник ступа на снагу осмог дана од дана објављивања у „Службеном гласнику Републике Србијеˮ.

